Document ID: 31990R0752

*****
ΚΑΝΟΝΙΣΜΟΣ (ΕΟΚ) αριθ. 752/90 ΤΟΥ ΣΥΜΒΟΥΛΙΟΥ
της 26ης Μαρτίου 1990
που τροποποιεί τον κανονισμό (ΕΟΚ) αριθ. 797/85 όσον αφορά τα ποσοστά εφαρμογής για την παύση της καλλιέργειας αρόσιμων γαιών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι θα πρέπει να προβλεφθούν μέτρα για να δοθεί κατάλληλη δημοσιότητα στις δυνατότητες που παρέχει το καθεστώς ενίσχυσης·
ότι θα πρέπει να εξασφαλιστεί η αποτελεσματική και ισόρροπη εφαρμογή του καθεστώτος παύσης της καλλιέργειας γαιών στα κράτη μέλη·
ότι ένας από τους τρόπους για να επιτευχθεί ο στόχος αυτός είναι η προσαρμογή των ποσοστών εφαρμογής που καθορίστηκαν για την παύση της καλλιέργειας με τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (4), όπως τροποποιήθηκε τελευταία από τον κανονισμό (ΕΟΚ) αριθ. 3808/89 (5), όσον αφορά τις δαπάνες που αφορούν τις γαίες που σταμάτησαν να καλλιεργούνται από την 1η Ιουλίου 1989·
ότι, για τις συμβάσεις που υπογράφηκαν την περίοδο 1988/89, τα ποσοστά αυτά θα πρέπει να εφαρμοστούν στις δαπάνες που θα προκύψουν αρχίζοντας από το δεύτερο έτος εφαρμογής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 797/85 τροποποιείται ως εξής:
1. Στο άρθρο 1α, προστίθεται η ακόλουθη παράγραφος:
«8. Τα κράτη μέλη λαμβάνουν όλα τα απαραίτητα μέτρα για να διασφαλίζουν ότι δίδεται κατάλληλη δημοσιότητα στις δυνατότητες που παρέχει το καθεστώς ενίσχυσης.»
2. Στο άρθρο 26 παράγραφος 2, προστίθεται το ακόλουθο εδάφιο:
«Ωστόσο, όσον αφορά τις εκτάσεις που παύουν να καλλιεργούνται από την 1η Ιουλίου 1989, συμπεριλαμβανομένων των εκτάσεων για τις οποίες είχε χορηγηθεί ενίσχυση κατά την προηγούμενη περίοδο εμπορίας, τα ακόλουθα ποσοστά εφαρμόζονται μέχρι τις 31 Δεκεμβρίου 1989:
- 60 % για το τμήμα της ενίσχυσης που δεν υπερβαίνει τα 300 Ecu ανά εκτάριο ετησίως,
- 25 % για το τμήμα της ενίσχυσης μεταξύ 300 και 600 Ecu ανά εκτάριο ετησίως,
και στην περίπτωση άδειας που χορηγείται σύμφωνα με το άρθρο 1α παράγραφος 3 τρίτο εδάφιο:
- 60 % για το τμήμα της ενίσχυσης που δεν υπερβαίνει τα 150 Ecu ανά εκτάριο ετησίως,
- 25 % για το τμήμα της ενίσχυσης μεταξύ 150 και 300 Ecu ανά εκτάριο ετησίως.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 26 Μαρτίου 1990.

Labels: 15
19
6